Tilmeld dig et enkelt foredrag eller flere til en bedre pris.
Torsdag d. 3.september 2020: ”Folkeafstemning, statskup og forsoning”
Torsdag d. 17. september 2020: "Pariserkommunen 1871"
Efter "Folkets forår" i 1848, hvor enevælden faldt i mange europæiske lande og blev erstattet af folkestyre, kom det i sidste halvdel af 1800-tallet mange steder i Europa til voldelige konflikter mellem de nye magthavere og befolkningen. Den alvorligste konfrontation skete i Paris i foråret 1871 og fik stor betydning for den politiske udvikling også i Danmark. Arbejderne i Paris væltede med vold det siddende styre, proklamerede "Pariserkommunen" med udpræget grad af direkte demokrati og vedtog en vidtrækkende politiske reformer. Efter 71 dage faldt det nye styre sidst i maj 1871. Ca. 40.000 mennesker mistede livet i gaderne i Paris under arbejdernes revolte. Men ideerne fra "Pariserkommunen" døde ikke. De spredte sig til hele Europa også til Danmark og blev venstrefløjens idegrundlag. Foredragsholderen gennemgår de dramatiske måneder i Paris og viser, hvad ideerne fra "Pariserkommunen" har betydet for dansk politik, og hvad ideerne betyder i dag for flere nationalistiske bevægelser i Europa.
Torsdag d. 1. oktober 2020: "Septemberforliget 1899"
I 1899 kom det til den alvorligste konfrontation i Danmarkshistorien mellem arbejdsgiverne og fagbevægelsen. Efter en række vilde strejker i foråret lockoutede arbejdsgiverne ca. 40.000 lønmodtagere. Danmark blev lammet, og blandt arbejdstagerne var uroen stor og internationalt blev der samlet penge ind til de danske arbejdere. I starten af september 1899 efter fire måneders hård arbejdskamp blev der indgået et forlig. "Septemberforliget" fik meget stor betydning for det danske arbejdsmarked. Det blev arbejdsmarkedets grundlov. Foredragsholderen gennemgår det højdramatiske forløb, der endte med at få historisk betydning i Danmark.
Torsdag d. 15. oktober 2020: "Intethedens brigade – om medier, magt og manipulationer"
"Intethedens Brigade" er en analyse af mediernes magt. Synspunktet er, at tidens medier, spindoktorer og meningsdannere manipulerer med folk ud fra en tese om, at vi ikke kan danne vores meninger selv. Det er en forkert tese, som angribes i foredraget. Foredragsholderen har arbejdet på TV-Avisen som tv-reporter og viser eksemplar på mediemanipulation. Han drager linjerne til tidens falske nyheder, der i stigende grad påvirker demokratiet og demokratiske valg.
Torsdag d. 29. oktober 2020: "Derfor vinder Trump præsidentvalget på tirsdag"
-et causeri baseret på foredragsholderens rundrejser i USA. Udgangspunktet er USA´s nye politiske virkelighed under præsident Donald Trump. Foredragsholderen viser en række videoer og billeder og reflekterer over lighedspunkter mellem dagens politik i USA og i Danmark. Alting er større i USA i sammenligning med Danmark: geografien, byerne, motorvejene og forskellene mellem øst og vest, nord og syd. Men er forskellene i etik og moral også bare meget større, hvad angår ulighed, frihed, det multikulturelle, racisme, politisk cirkus og praleri? Kan vi genfinde synlige fænomener fra stormagten USA i lille Danmark Og hvordan mon Donald Trump har det med de syv dødssynder? Det er et tema i foredraget, at som politik på topplan praktiseres i dag, handler det også om politikernes selvfremstilling og spin, altså om forsøg på at kontrollere medierne. Foredragsholderen konkluderer i en skarp analyse, at Donald Trump bliver genvalgt som præsident d. 3. november 2020. Det vil få store konsekvenser for Danmark.